**Projekat PALS (Play and Life Skills) – IGRA I ŽIVOTNE VEŠTINE**

Period u kom deca ovladavaju s najvište veština (motoričke veštine, kreativno mišljenje, društvene veštine, emocije i njihovo ispoljavanje/savladavanje... rečju – životne veštine), ali i usvajaju osnovna znanja, jeste period do dvanaeste godine života. Za decu je najlakše da uče kroz igru, jer im je to najprirodniji način usvajanja znanja i veština. Zbog toga je neophodno vaspitno-obrazovni i nastavni proces prilagoditi dečijem razvoju, odnosno povezati igru i učenje na smislen način.

Istrajnost u negovanju igre kao važnog i podsticajnog elementa u dečijem razvoju i njeno utkivanje u visokoškolske predmete dovelo je do toga da Visoka škola strukovnih studije za obrazovanje vaspitača Novi Sad bude uključena u četvorogodišnji projekat PALS (Play and Life Skills) koji ima za cilj praćenje uticaja igre na razvoj dece od 4 do 8 godine života, i povećanje povezanosti obrazovanja učitelja/vaspitača i prakse na polju igre i učenja.

U projekat su uključene tri institucije Visoka škola strukovnih studija za obrazovanje vaspitača Novi Sad, Pedagoški fakulteta iz Ciriha (Pädagogische Hochschule Zürich, Švajcarska – koji je i podržao projekat PALS) i Filozofski fakultet „Sv. Kiril i Metodij“ iz Skoplja (Severna Makedonija). Pored ove tri institucije, projekat PALS se realizuje u saradnji sa vaspitačima, decom i roditeljima iz PU „Radosno detinjstvo“ iz Novog Sada, predškolske ustanove iz Skoplja i predškolske ustanove iz Ciriha.

Profesorke koje su ispred Škole uključene u projekat PALS su: dr Ivana Ignjatov Popović, dr Otilija Velišek Braško, dr Svetlana Lazić i mr Jovanka Ulić, rukovodilac projekta.

Ciljevi projekta PALS (Igra i životne veštine) koji su realizovani ili su u fazi realizacije su:

* utvrđivanje značaja igre i mogućnosti učenja sa akcentom na životne veštine kroz igru;
* snimljeni video zapisi primera igara koje potvrđuju vezu između igre i učenja (realizovano u vrtićima „Kalimero“, „Novosađanče“, „Veverica“ i „Zlatokosa“, PU „Radosno detinjstvo“) ;
* Priručnik PALS koji teoretski i praktično objašnjava vezu između igare i učenja životnih veština, a služiće kao osnova za obuku studenata i praktičara za primenu stečenih znanja;
* sprovedeno istraživanje o stavovima studenata, vaspitača i nastavnika o značaju igre i uticaju igre na razvoj životnih veština;
* inkluzivno obrazovanje i inkluzivna praksa.

U PALS su svakako uključeni i studenti i nastavnici Škole, kao i vaspitači iz drugih vrtića koji će u narednom periodu biti u prilici da prođu kroz obuku o značaju igre za razvoj životnih veština kod dece. Obuka u trajanju od osam modula je kreirana u skladu sa Priručnikom, a na osnovu sprovedenih istraživanja.